

**ΔΕΛΤΙΟ ΤΥΠΟΥ**

**ΔΙΕΘΝΗΣ ΗΜΕΡΑ ΜΟΥΣΕΙΩΝ 2025**

Το **Αρχαιολογικό Μουσείο Πατρών** και το **Ίδρυμα Ελληνική Διασπορά**

σάς προσκαλούν στα εγκαίνια της Έκθεσης Σύγχρονης Τέχνης

***Alive Heritage: Matter and Memory***

***Έλληνες Καλλιτέχνες της Διασποράς***

**Κυριακή 18 Μαΐου 2025 και Ώρα 18:30**

 Το **Αρχαιολογικό Μουσείο Πατρών** και το **Ίδρυμα Ελληνική Διασπορά** παρουσιάζουν την έκθεση  ***Alive Heritage. Matter and Memory.*** ***Έλληνες Καλλιτέχνες της Διασποράς*** στο πλαίσιο του εορτασμού για τη **Διεθνή Ημέρα Μουσείων 2025** με γενικό τίτλο του ICOM ***" Μουσεία και κοινωνίες σε διαρκή αλλαγή”*** που μας καλεί να οραματιστούμε νέες αφηγήσεις στο τί σημαίνει πολιτιστική κληρονομιά, υλική και άυλη, σύγχρονη τέχνη, συνανήκειν, δημόσιος χώρος και πολιτιστική συνέχεια σήμερα, ενισχύοντας τον ρόλο των Μουσείων ως ζωτικών κοινωνικών πυλώνων ανάπτυξης. Τα μουσεία δεν είναι πια απλοί θεματοφύλακες της Ιστορίας είναι ζωντανοί οργανισμοί που συνομιλούν με τους Νέους, τις Πόλεις και τις Κοινωνίες μας και λειτουργούν ως γέφυρες ανάμεσα στο παρελθόν, το παρόν και το μέλλον.

Ένα ταξίδι στο χώρο και στο χρόνο μέσα από έργα Σύγχρονης Τέχνης **Δεκαπέντε σπουδαίων Ελλήνων Καλλιτεχνών** που έζησαν και δημιούργησαν εκτός συνόρων με τον αξιακό κώδικα ***Η τέχνη ως δημόσιο αγαθό.*** Ένας *κοινός τόπος,* μία συνάντηση, που αναδεικνύει την τέχνη στον δημόσιο χώρο ως πυρήνα πολιτιστικής ταυτότητας και ανοιχτού διαλόγου μεταξύ παρελθόντος, παρόντος και μέλλοντος, φέρνοντας σε επαφή τη σύγχρονη τέχνη με την αρχαία ιστορία ενός τόπου, της Πάτρας, που πάνω από 3000 χρόνια αποτελούσε σταυροδρόμι Πολιτισμών και Τέχνης.

 Για πρώτη φορά στο Αρχαιολογικό Μουσείο Πατρών, εκεί που συναντιούνται τα μυκηναϊκά ξίφη, τα ελληνιστικά στεφάνια και τα μοναδικά ρωμαϊκά γλυπτά και ψηφιδωτά, θα εκτεθούν σημαντικά έργα από Έλληνες εικαστικούς που κατέκτησαν τη δική τους θέση στον παγκόσμιο πολιτιστικό χάρτη της Σύγχρονης Τέχνης.

Έλληνες εικαστικοί που εγκαταστάθηκαν στα καλλιτεχνικά κέντρα της Γαλλίας και Αμερικής όπως Stamos, Chryssa,,Takis, Coulentianos, Philolaos, Voulkos, Dimitri Hadzi, William Baziotes, Constantin Andreou, Kosta Alex, Jean Varda, Lucas Samaras και Jim Morphesis και που αποτελούν εμβληματικά παραδείγματα του πώς η ελληνική τέχνη και ταυτότητα μπορεί να μετουσιωθεί σε ύλη και να διασωθεί σε νέες γεωγραφίες μέσω της σύγχρονης δημιουργίας.

Η έκθεση "**Alive Heritage: Matter and Memory**" αποτυπώνει την παλμική αυτή σχέση ανάμεσα στην *ύλη και τη μνήμη* μέσα από τη δημιουργική φωνή των Ελλήνων καλλιτεχνών της Διασποράς ως φορέας της μνήμης, της εμπειρίας και της πολιτιστικής αναγέννησης. Με έργα γλυπτικής, ζωγραφικής και σύγχρονες εγκαταστάσεις επανερμηνεύουν την ελληνικότητα ως μια ζωντανή, μεταβαλλόμενη εμπειρία και μνήμη που μετουσιώνεται σε ζωντανό κύτταρο τέχνης και συνομιλεί με την αρχαία τέχνη πάντα με επίκεντρο τον άνθρωπο και τις αναζητήσεις του.

Οι καλλιτέχνες της Διασποράς είναι πολίτες του κόσμου, πολιτιστικοί διπλωμάτες που ανιχνεύουν τις ρίζες τους, τις επικοινωνούν και τις μεταφέρουν στο αστικό και κοινωνικό τοπίο του παρόντος με την επιρροή της χώρας που βρίσκονται. Μια Ελλάδα που παραμένει παρούσα μέσα από τη ματιά, το έργο και την ψυχή όσων επιλέγουν να την αφηγούνται με το δικό τους σύγχρονο τρόπο.

Σε αυτό το πλαίσιο, η παρουσία των έργων Σύγχρονης Τέχνης της Ελληνικής Διασποράς εντός του Αρχαιολογικού Μουσείου Πατρών λειτουργεί σαν μια ζωντανή απόδειξη της δύναμης του πολιτισμού να υπερβαίνει τα γεωγραφικά, χρονικά και καλλιτεχνικά όρια. Όπως ακριβώς η Πάτρα υπήρξε σημαντικό λιμάνι της Μεσογείου, του πολιτισμού, έτσι και η Έκθεση αυτή αναδεικνύει την έννοια μιας διαδρομής, του ταξιδιού, του Νόστου, όπου το παρελθόν συναντά το παρόν και εμπνέει το μέλλον.

**Τοποθεσία: Αρχαιολογικό Μουσείο Πατρών**

**Εγκαίνια: Διεθνής Ημέρα Μουσείων, Κυριακή 18 Μαΐου 2025, 18:30**

**Διάρκεια Έκθεσης: έως 30 Σεπτεμβρίου 2025**

Η έκθεση θα είναι επισκέψιμη για το κοινό καθημερινά **8:00-20:00**, ενώ κατά τη διάρκεια της Έκθεσης θα υλοποιούνται δωρεάν ξεναγήσεις σε τρεις γλώσσες και παράλληλες δράσεις για το κοινό, κατόπιν συνεννόησης με την επιμελήτρια-μουσειολόγο Γεωργία Μανωλοπούλου

**Αρχαιολογικό Μουσείο Πατρών
2613 616177**

**efaacha@culture.g**

 [www.ampatron.gr](http://www.ampatron.gr) | [www.hellenicdiaspora.org](http://www.hellenicdiaspora.org)